Keld Albrechtsen (EL), 2003-11-04:
Ja, det er jo naturligvis altid en prisværdig øvelse at ville bestræbe sig på at finde forenklinger, og det må siges, at de nuværende a-kasse-regler er bureaukratiske grænsende til det uforskammede over for såvel de arbejdsløse som de sagsbehandlere i a-kasserne, der skal administrere reglerne.
Det er lykkedes for skiftende regeringer gennem de sidste 20 år at gøre lovgivningen på det her område til en fuldstændig jungle af rådighedsregler, sanktioner, undtagelser og bestemmelser, som man må antage nærmest bevidst er gjort til et hækkeløb, som skal gøre det muligt for den arbejdsløse at træde forkert og dermed ryge ud af systemet, et system, der i bund og grund har ændret karakter fra det, det egentlig skulle være, nemlig et forsikringssystem, og til nu at være et mistænkliggørelsessystem, hvor den arbejdsløse hele tiden udsættes for mistanke og latterlige foranstaltninger, som ikke har noget som helst at gøre med at skaffe den arbejdsløse et arbejde, men som har at gøre med, om man ikke på en eller anden måde kan få lempet den arbejdsløse ud af systemet. Hvis det kunne forenkles, så ville det efter Enhedslistens opfattelse naturligvis være overordentlig vigtigt.
Man må bare gøre sig klart, at spørgsmålet om forenklinger på det her område ikke er et spørgsmål om at få
Det vil jo bare gøre det hele endnu værre, og jeg tror såmænd, at når den her finanslov er afsluttet, vil vi se, at i stedet for at have forenklet er det lykkedes regeringen at lægge endnu et lag bureaukrati og endnu en stak blanketter på bordet foran de arbejdsløse. Sådan har det været hvert eneste år, jeg har været medlem af det her Folketing, og det er da efterhånden blevet til et par stykker.
Hvis man bare ser inden for den tid, jeg har været med her i Folketinget, hvor meget blanketmængden i den periode er vokset, så tror jeg nok, at de fleste vil være enige med mig i, at det sådan set er ret uhyggeligt.
Det gennemsyrer jo systemet, at det, det handler om, i virkeligheden ikke er det elementære at stå til rådighed for at få et regulært stykke arbejde.
Nej, det, det handler om, er at skulle kunne udfylde stabler af blanketter, skulle kunne være klar til at komme til samtaler om ting, der intet har at gøre med at skaffe arbejde, på et tidspunkt, hvor det passer systemet.
Hvis man så kommer til at lave en fejl og snubler i alle snubletrådene, ja, så ryger man ud af systemet.
Det vil vi fra Enhedslistens side meget gerne være med til at rydde op i
Jeg synes, de bærer et vist præg af overfladiskhed i forhold til problemerne, og det er også derfor, Enhedslisten ikke er medforslagsstiller på nogen af de to foreslåede vedtagelser. Jeg kan sige, at hvis regeringens forslag til vedtagelse kommer til afstemning, og det gør det jo nok, for det er det, der er fremsat først, så vil Enhedslisten stemme imod dette forslag.
Man kan da godt sige, at da der ikke sker noget ved at vedtage det, det får nemlig ingen praktiske konsekvenser, om man vedtager det eller ej, så kunne man sådan set lige så godt stemme for, men alligevel.
Hvis nogen endda kunne overbevise mig om, at der var en mening i galskaben, så det dog helt konkret gjorde en lille smule gavn et eller andet sted, men det kan man ikke læse ud af forslaget.
Det er et tomt stykke papir, og som det tegner sig, vil Enhedslisten derfor være nødsaget til at stemme imod det.